**ELŐTERJESZTÉS**

Bonyhád Város Képviselő - testületének 2015. október hó 22. nap

rendes/rendkívüli (zárt) testületi ülésére

|  |  |
| --- | --- |
| Tárgy: | Rendeletalkotás a közterületi térfigyelő rendszerről |
| Előterjesztő: | Dr. Erményi Gyula aljegyző |
| Előterjesztést készítette: | Dr. Erményi Gyula aljegyző |
| Előterjesztés száma: | 187. sz. |
| Előzetesen tárgyalja: | Pénzügyi Ellenőrző és Gazdasági Bizottság  Humán Bizottság |
| Az előterjesztés a jogszabályi feltételeknek megfelel: | Dr. Puskásné Dr. Szeghy Petra jegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

**Tisztelt Képviselő-testület!**

**Általános indokolás**

Bonyhád Város Önkormányzata a 28/2014. (IV.1.)számú BM rendelet felhívására – a közbiztonság növelését szolgáló fejlesztések megvalósítására – sikeres pályázatot nyújtott be térfigyelő kamera-rendszer kiépítésére. A pályázat alapján megvalósuló beruházás keretében összesen 9 kamera kerül elhelyezésre városunk különböző pontjain, amelyből 5 db éjszaka is működő és a nagy sebességgel közlekedő autók rendszámát is felismerő kamera, további 4 db forgatható kamera pedig elsősorban a közterületek védelmét hivatott elősegíteni. Megtörtént a rendszer működéséhez szükséges hálózati struktúra kiépítésé.

A közterületi térfigyelő rendszer műszaki kiépítése befejeződött. A tervek szerint Bonyhád város közterületein 2016. január 1-jétől működnének a közterületi térfigyelő kamerák. A végleges üzembe helyezés előtt szükséges a térfigyelő rendszer működését jogilag is szabályozni. A térfigyelő rendszerek alább bemutatott jogszabályi hátterét megvizsgálva a mellékletben szereplő rendelet megalkotására teszünk javaslatot.

Magyarország helyi önkormányzatokról szóló 2011. évi CLXXXIX. törvény (továbbiakban: Mötv.) 13. § (1) bekezdése a helyi közügyek, valamint a helyben biztosítható közfeladatok körében ellátandó helyi önkormányzati feladatok közé sorolja a település közbiztonságának biztosításában való közreműködést.

A közterület-felügyeltről szóló 1999. évi LXIII. törvény (továbbiakban: Ktftv.) 1.§ (6) bekezdése alapján a felügyeletnek, illetőleg a felügyelet részéről eljáró felügyelőnek feladatot törvény, kormányrendelet, az önkormányzat rendelete állapíthat meg. Az önkormányzat rendelete olyan feladatot állapíthat meg, melyet törvény vagy kormányrendelet nem utal más szerv hatáskörébe.

A Nemzeti Adatvédelmi és Információszabadság Hatóság elnöke az önkormányzati térfigyelő rendszer kiépítésének adatvédelmi feltételei tárgyú, 2012. június 28. napján kelt NAIH−4125−2/2012/V sz. állásfoglalása kifejti, hogy a létrehozandó közterület-felügyeleti rendszert önkormányzati rendeletben kell szabályozni, mely rendeletnek tartalmaznia kell − többek között − hogy a rendszer milyen célból jön létre, hogyan működik, milyen adatfajták kezelésére és milyen esetekben kerül sor, valamin azt, hogy a rögzített adatokat pontosan meddig lehet tárolni.

**Részletes indokolás**

1.§-hoz

Az Mötv. hivatkozott 13. § (1) bekezdése alapján jogosult Bonyhád Város Önkormányzata térfigyelő rendszert működtetni, meghatározva a térfigyelő rendszer illetékességi területét.

2.§-hoz

Az információs önrendelkezési jogról és az információszabadságról szóló 2011. évi CXII. törvény (továbbiakban: Infotv.) 4. §(1) bekezdése alapján személyes adat kizárólag meghatározott célból, jog gyakorlása és kötelezettség teljesítése érdekében kezelhető. Idézett jogszabályhely alapján szükséges az adatkezelés célját meghatározni.

3-4.§-hoz

Ktftv. 7.§ (3) bekezdése értelmében a közterület-felügyelő közterületen, közbiztonsági, illetve bűnmegelőzési célból, bárki számára nyilvánvalóan észlelhető módon képfelvevőt helyezhet el, és felvételt készíthet. A képfelvevő elhelyezéséről, valamint a képfelvevővel megfigyelt közterület kijelöléséről a képviselő-testület jogosult dönteni.

A térfigyelő kamerák elhelyezését tehát pontosan meg kell jelölni és elhelyezésüket mindenki számára elérhető módón nyilvánosságra is kell hozni. A kamerák pontos helyét a rendelet 1. melléklete tartalmazza.

Ktftv.-ben foglaltak alapján az Önkormányzat a térfigyelő rendszer kezelésével kapcsolatos feladatok ellátására a Bonyhádi Közös Önkormányzati Hivatal közterület-felügyelőit bízhatja meg. A Rendőrségről szóló 1994. évi XXXIV. törvény 2. § (2) bekezdés a) pontja szerint a rendőrség a feladatának ellátása soránegyüttműködik az állami és a helyi önkormányzati szervekkel. E törvényi felhatalmazás alapján nyílik lehetőség együttműködési megállapodás megkötésére a Városi Rendőrkapitánysággal.

5.§-hoz

Szükséges meghatározni, hogy a közterület-felügyelő mely jogszabályok alapján köteles eljárni a közterületi térfigyelő rendszer által készített felvételek kezelése során.

Figyelemmel arra, hogy adatkezelőként ne sértsük meg az adatkezelésre vonatkozó szigorú szabályokat, a közterület-felügyelő a rendszer kezelése során kizárólag a Ktftv. és az Infotv. rendelkezései szerint jogosult és köteles eljárni.

NAIH állásfoglalás szerint rendelkeznie kell a helyi rendeletnek a képfelvételek továbbításának módjáról és tárolásának idejéről.

Ktftv. 7.§ szabályozza hogy közterület-felügyelő a közterületen elhelyezett képfelvevő által rögzített felvételt nyolc nap elteltével haladéktalanul törli, illetve az eljárásra jogosult szerv részére történő továbbításig, de legfeljebb harminc napig kezelheti.

6.§-hoz

A közterületi térfigyelő rendszer részét képező tárgyi eszközök az önkormányzat tulajdonában vannak. Az üzemeltetés költségeihez Bonyhád város költségvetésének dologi kiadásai között szükséges forrást biztosítani.

7.§-hoz

A hatálybalépés időpontjának meghatározása igazodik a térfigyelő rendszer üzembe helyezéséhez, azaz 2016. január 1-jéhez.

Kérem a Tisztelt Képviselőket, hogy a rendelettervezet elfogadását támogatni szíveskedjenek!

**Bonyhád, 2015. október 16.**

**Dr. Erményi Gyula**

aljegyző

**Bonyhád Város Önkormányzata  
..../2015. (X.22.) önkormányzati rendelete  
a közterületi térfigyelő rendszerről**

**(tervezet)**

Bonyhád Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a közterület- felügyeletről szóló 1999. évi LXIII. törvény 1 § (6) bekezdésében, valamit a Magyarország helyi önkormányzatokról szóló 2011. évi CLXXXIX. törvény 13. § (1) bekezdés 17. pontjában meghatározott feladatkörében eljárva - a Szervezeti és Működési Szabályzatról szóló 5/2015. (III.27.) önkormányzati rendelet 1. melléklet I. (6), továbbá a II. (31) pontjában meghatározott feladatkörében eljáró Pénzügyi Ellenőrző és Gazdasági Bizottság és a Humán Bizottság véleményének kikérése után - a következőket rendeli el.

1.§ Bonyhád Város Önkormányzata (a továbbiakban: Önkormányzat) Bonyhád város közigazgatási területén közterületi térfigyelő rendszert működtet.

2.§ A közterületi térfigyelő rendszer célja:

a) a közbiztonság növelése, a jogsértések visszaszorítása és bűnmegelőzés;

b) a rendőrség munkájának és a közterület-felügyelet tevékenységének segítése;

c) a közterületek általános rendjének biztosítása;

d) a megfigyelt közterületen található vagyon megóvása, felügyelete;

e) a településen élők és dolgozók, a településre látogatók biztonságérzetének növelése.

3.§ (1) A közterületi térfigyelő rendszer azon műszaki eszközök összessége, amelyek biztosítják a közterületi képfelvétel jogszabályban előírt módon történő rögzítését és továbbítását.

(2) A közterületi képfelvevők elhelyezkedését a rendelet 1. melléklete tartalmazza.

4.§ (1) Az Önkormányzat a közterületi térfigyelő rendszer üzemeltetésével és kezelésével a Bonyhádi Közös Önkormányzati Hivatal közterület-felügyelőit bízza meg.

(2) A 2. §-ban meghatározott célok elérése érdekében az Önkormányzat az illetékes rendőrkapitánysággal − a rendőrségről szóló 1994. évi XXXIV. törvény alapján − együttműködési megállapodást jogosult kötni.

5.§ (1) A közterület-felügyelő a közterületi térfigyelő rendszer kezelésére, az azzal készített álló- és mozgókép felvételek rögzítésére, törlésére, felhasználására, továbbítására, valamint a fentiekben nem említett bármely más adatkezelésre kizárólag a közterület-felügyeletről szóló 1999. évi LXIII. törvényben (továbbiakban: Ktftv.), az információs önrendelkezési jogról és az információszabadságról szóló 2011. évi CXII. törvényben, valamint e törvények rendelkezései alapján jegyzői utasítással kiadott adatvédelmi szabályzatban foglaltak szerint jogosult.

(2) A közterületi térfigyelő rendszer által rögzített felvételek tárolásának idejére a Ktftv. 7. §-ban foglaltak az irányadóak.

6.§ A közterületi térfigyelő rendszer működtetésének költségeit az Önkormányzat a mindenkori éves költségvetésről szóló rendeletében biztosítja.

7.§ E rendelet 2016. január 1-jén lép hatályba.

                  Filóné Ferencz Ibolya                                      Dr. Puskásné Dr. Szegy Petra                        polgármester                                                               jegyző

Kihirdetési záradék:  
Jelen rendelet kihirdetésének napja: 2015. október ....

Dr. Puskásné Dr. Szegy Petra  
 jegyző

1. melléklet a közterületi térfigyelő rendszerről szóló ...../2015. (X. 22.) számú önkormányzati rendelethez

**Képfelvevők helye**

|  |  |  |
| --- | --- | --- |
| **Sorszám** | **Megnevezés** | **Kamerák száma** |
| 1. | Bonyhád, Szabadság tér 16. sz. előtti kandeláberen  – forgatható kamera | 1 |
| 2. | Bonyhád, Széchenyi tér 12. sz. alatt, a  Bonyhádi Közös Önkormányzati Hivatal homlokzatán  – forgatható kamera | 1 |
| 3. | Bonyhád, Zrínyi u. 19. sz. előtti villanyoszlopon  – rendszámfelismerő fix nézőpontos kamera | 1 |
| 4. | 6-os sz. főút – Fazekas u. kereszteződésében álló villanyoszlopon  – rendszámfelismerő fix nézőpontos kamera | 1 |
| 5. | Perczel Mór u. 84. szám előtti villanyoszlopon  – rendszámfelismerő fix nézőpontos kamera | 1 |
| 6. | Dr. Kolta László u. – Bezerédj u. kereszteződésében  a Bonyhád 1804/50 hrsz.-ú ingatlan telekhatárán önálló oszlopon  – rendszámfelismerő fix nézőpontos kamera | 1 |
| 7. | Kossuth 57. előtti villanyoszlopon – rendszámfelismerő fix nézőpontos kamera | 1 |
| 8. | Rákóczi u. – Bethlen u. kereszteződésében álló villanyoszlopon  – forgatható kamera | 1 |
| 9. | Budai Nagy A. u.–Árpád u. kereszteződésben álló villanyoszlopon – forgatható kamera | 1 |